'Fem Art' posa en valor el treball de 40 artistes joves amb motiu de les activitats del 8M a Gandia
29 febrer 2024

## 'Fem Art' posa en valor el treball de 40 artistes joves amb motiu de les activitats del 8M a Gandia29 febrer 2024Última actualització: 29 febrer 2024

![](../gestion/img/2af9a94b7255cbb36b2f76330080cdd713ba16cada3a84a20269bd8e104b52eb.JPG)  
  

La **regidora de Cultura, Balbina Sendra**; la **directora del Palau Ducal, Estela Pellicer** i l'**organitzadora de l'exposició, Adriana Serlik**, han presentat hui la segona d'edició de **'Fem Art, la lluita infinita'**.  
  
La iniciativa, que s'ha organitzat amb l'ajuda de la **comissària de l'exposició i llicenciada en Belles Arts, Irene Moreno**, té com a objectiu visibilitzar les dones artistes menors de quaranta anys que, per la seua edat, tenen menys trajectòria que aquelles que participaven en l'anterior projecte de Serlik, 'DonArt'.  
  
_"Adriana sempre està al peu del canó en aquest tipus d'iniciatives"_, ha declarat Sendra, qui ha destacat _"les ganes de defensar la dona de Serlik. Ella és un dels emblemes del feminisme de la ciutat"_. _"Per la nostra part, i com a govern, només podem donar el nostre suport a aquesta i altres iniciatives que demostren que Gandia és una ciutat que lluita per la igualtat entre homes i dones i que es reivindica com una ciutat tolerant on no caben la intransigència i el maltractament en qualsevol de les seues formes"_.  
  
_"Creiem que el Palau Ducal pot ser el punt de difusió per a la seua obra i sempre recolzarem la visibilitat de la dona, tant a l'art com en altres àmbits com la història"_, ha explicat Pellicer. Com a novetat, aquest vegada les artistes són quaranta en lloc de vint, com l'any passat.  
  
Pel que fa a la inauguració, aquesta tindrà lloc a les **19 hores de dimecres que ve, 6 de març, al Palau Ducal**. Hi haurà, a més, una altra presentació que es durà a terme a les **18 hores del 8 de març, Dia Internacional de la Dona, als jardins de la Casa de la Marquesa**, on s'exhibirà part de l'exposició.  
  
Tal com ha comentat Serlik, abans d'ambdues inauguracions i, concretament, a les **18.30 hores del 5 de març, a la Biblioteca Central**, ella mateixa inaugurarà una **exposició de poemes i homenatges a totes les dones**, incloses aquelles que van ser assassinades durant el franquisme.  
  
_"No ens podem quedar parades. Hem de continuar defensant els nostres drets perquè molts encara no s'han complert"_, ha dit l'escriptora. Finalment, Serlik ha convidat tota la ciutadania a visitar aquesta mostra d'art que és gratuïta i es podrà gaudir fins al pròxim 7 d'abril.

[Twittear](https://twitter.com/share)